31987R1381
L 132/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1381/87 НА КОМИСИЯТА
от 20 май 1987 година
относно установяване на подробни правила по отношение на обозначаването и документацията на риболовните кораби
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2057/82 на Съвета от 29 юни 1982 г. относно установяване на определени контролни мерки за риболовните дейности (1), последно изменен с Регламент (ЕИО) № 4027/86 (2) и по-специално член 13 от него,
като има предвид, че член 4, букви д) и е) от Регламент (ЕИО) № 2057/82 предвижда приемането на подробни правила за обозначаване, идентификация и сертифициране на риболовни кораби;
като има предвид, че е необходимо да се установят общи правила за обозначаване и идентифициране на риболовни кораби на държави-членки и техните риболовни съоръжения, така че те да могат лесно да се идентифицират;
като има предвид, че е необходимо основните характеристики на определени риболовни кораби да бъдат включени в официални документи, които са достъпни за контрол;
като има предвид, че е необходимо тези служебни документи да се намират на борда на определени риболовни кораби, посочвайки капацитета на складовите помещения за рибата и на хладилните резервоари с морска вода, с цел да се позволи точната оценка на улова, намиращ се на борда;
като има предвид, че съгласно член 14 от Регламент (ЕИО) № 2057/82, държавите-членки могат да вземат национални контролни мерки, чиито обхват надвишава изискванията на Общността, при положение че отговарят на правото на Общността и са в съответствие с общата политика на риболов;
като има предвид, че мерките, предвидени в настоящия регламент, са в съответствие със становището на Управителния комитет по рибни ресурси,
ПРИЕ НАСТОЯЩИЯ РЕГЛАМЕНТ:
Член 1
Риболовни кораби, плаващи под флага на държава-членка или регистрирани в държава-членка, се обозначават, както следва:
1.
Буквата/ите на пристанището или на окръга, в който е регистриран корабът и номерът/ата, под който(които) той е регистриран, се изписват или изобразяват от двете страни на носа, колкото е възможно по-високо над водата, така че да са ясно видими от морето и от въздуха, в цвят, контрастиращ с фона, на който са изписани.
За кораби с дължина между 10 и 17 метра, височината на буквите и цифрите е най-малко 25 сантиметра и с дебелина на линиите най-малко 4 сантиметра. За кораби с дължина над 17 метра височината на буквите и цифрите е най-малко 45 сантиметра и с дебелина на линиите най-малко 6 сантиметра.
Държавата на флага може да изисква международните радио позивни (IRCS) или регистрационните букви и цифри да бъдат изписани на покрива на рубката, така че да се лесно видими от въздуха, в цвят, контрастиращ с фона, на който са изписани.
2.
От 1 януари 1990 г. контрастиращите цветове са бяло и черно.
3.
Буквите и цифрите, изписани или изобразени на кораба, не се заличават, не се променят, не се оставят да станат нечетливи, не се покриват или скриват.
Член 2
1. Малки лодки, пренасяни на борда на риболовните кораби, плаващи под флага на държава-членка или регистрирани в държава-членка, се обозначават с буквите и цифрите на кораба, към който принадлежат.
2. Обозначителните буйове и подобни предмети, плаващи на повърхността и предназначени да посочват мястото на риболовните съоръжения, са ясно означени по всяко време с буквите и цифрите на кораба, към който принадлежат.
Член 3
1. Всеки риболовен кораб, по-дълъг от 10 метра, носи на борда документи, издадени от компетентния орган на държавата-членка, в която е регистриран и посочващи най-малко следните елементи:
-
неговото име, ако има такова,
-
буквите на пристанището или окръга, в който е регистриран, и номера, под който е регистриран,
-
неговите международни радио позивни, ако има такива,
-
имената и адресите на собственика и, когато е приложимо, на ползвателя,
-
неговата дължина, мощност на двигателя и за кораби, влезли в експлоатация на или след 1 януари 1987 г., датата на влизане в експлоатация.
2. Кораби с дължина над 17 метра носят на борда актуални чертежи или описания на складовите помещения за риба, включително с посочената им вместимост в кубични метри.
Всички кораби с охлаждани и замразявани резервоари с морска вода носят на борда документ, посочващ калибровката на резервоарите в кубични метри с интервали от 10 сантиметра.
Документите, посочени в предходните две алинеи, се удостоверяват от компетентен орган.
3. Всяка промяна на характеристиките, съдържащи се в документите, посочени в параграфи 1 и 2, се удостоверява от компетентен орган и начинът, по който е била извършена и всяка промяна на мощността на двигателя, се обяснява ясно.
4. С изключение на дължината и мощността на двигателя, разпоредбите на настоящия член по отношение на издаването на документи от компетентен орган се прилагат от 1 януари 1990 г. Разпоредбите относно дължината и двигателя се прилагат от 1 януари 1990 г. за кораби, влезли в експлоатация или ремонтирани на или след 1 октомври 1987 г., и от 18 юли 1994 г. за други риболовни кораби. До 1 януари 1990 г. или 18 юли 1994 г., в зависимост от случая, при липса на такива документи, съответните сертификати се осигуряват и подписват от корабособственика.
5. Документите, посочени в настоящия член, се изготвят с цел контрол при поискване от инспектората на държавата-членка.
Член 4
Настоящият регламент влиза в сила на 1 октомври 1987 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 май 1987 година.